Draga braćo i sestre,
svetkovina Svih svetih, koju danas slavimo, poziva nas da osjetimo radost nepregledne  obitelji muškaraca i žena koji su, slijedeći Gospodina Isusa, od svoga života učinili dar Bogu i bližnjemu te su na različitim putovima posvećenja čeznuli za “oceanom beskrajne ljubavi”, kako je to lijepo izrazio papa Benedikt XVI. (Spe salvi, 12).
Liturgija riječi ove svetkovine opisuje ih kao “silno mnoštvo, što ga nitko ne mogaše izbrojiti, iz svakoga naroda, plemena, puka i jezika” (Otk 7,9). Danas, naime, slavimo sve svete: one koje je Crkva službeno priznala svetima, ali i bezbrojne druge koje nije kanonizirala, a koje Bog poznaje. Kao što nas podsjeća današnje Evanđelje (usp. Mt 5,1-12), to su siromašni duhom, a bogati Božjom ljubavlju. Njihova su lica bila izbrazdana suzama, ali utješena molitvom. Krotki su pred nasiljem i nagrađeni od Oca; gladni i žedni pravednosti te zasićeni u dubini svoje savjesti. Spremni na oproštenje i zagrljeni milosrđem. Razoružani u srcu, ali čuvani od Boga. Graditelji mira, koje Bog poziva po imenu. Progonjeni i vrijeđani, ali snažni u vjeri i ljubavi.
Doista je nemoguće “izbrojiti” mnoštvo te braće i sestara, ne samo po broju. Svetost se ne može svesti ni na kakav izračun, kao što se ni dobro koje su svi sveti širili oko sebe u svijetu ne može izmjeriti. Promatrajući ih sa zadivljenošću, pitamo se: što su ti ljudi, po Božjoj milosti, donijeli svijetu? U svojoj biti, donosili su djela i odluke ljubavi koje nadilaze proračune pohlepe i silu zla koje se ponekad čini kao da prevladava. Svetci i svetice najljepši su i najsnažniji znak Kraljevstva Božjega koje dolazi, štoviše, kako nas uči Isus, koje je već među nama (usp. Lk 17,20-21).
To blaženo mnoštvo također obuhvaća ljude najrazličitijega podrijetla, kultura i životnih okolnosti. Svetost nije povlastica malobrojnih, nego opći poziv koji se upućuje svakome od nas upravo ondje gdje živimo. To je poruka puna nade koju nosi današnja svetkovina: Bog vidi dobro koje mi ne vidimo, poznaje životne priče koje mi ne poznajemo i dopire do srdaca kojima mi nemamo pristupa.
Neka Djevica Marija, koja je blažena jer je povjerovala riječi Gospodnjoj, prati naše korake na putu svetosti kako se ne bismo umorili graditi mir, bilo u velikim i važnim okolnostima, bilo u svakodnevnim situacijama života.

